Am tag druf bini die 10km zum Canyon gfahre u ha die 6.5km längi wanderig in agriff gno (das isch de für mi en enormi  leischtig, wüu i e fahrbare ungersatz am louffe bi wytem vorzieh!). Dr canyon isch atemberoubend gsy. Är isch viu weniger läng, derfür breiter gsy, aus i ne ha erwartet. D nord- u d südwand sy sehr verschide gsy. Gmeinsam hei si gha, dass si beidi sänkrächt bis überhängend z loch ab sy gange u so glatt sy gsy, dass me hätt chönne meine, öpper heigi eifach e bitz feuse usegsaget. So hani du fasch dr ganz tag ir nächi vom abgrund verbracht. Würklech schad het dr Aldi das nid o chönne gseh. I ha mit ihm pär  combox chönne kommuniziere u ha so erfahre, dass är in Alice Springs isch, ds velo scho gflickt u dass är am nächschte tag hie sötti aacho. E chlyni unsicherheit isch blibe, wüu mer beidi ds gnaue datum nume säute hei kennt; i ha ke uhr mitgnoh u ha drum meischtens nid emau d tageszyt kennt.